戲題錢守宋漢傑泉巖古刹
作者：程俱
朝代：宋

paragraphs: 廣文斗酒邀同襟，胸中嵩衡鬰千尋。
醉來盤礴吐幽怪，慘澹崖谷森相臨。
向來三絕信珠璧，肯用抵鵲荆山岑。
詩中有畫畫中句，兩峰高並藍田陰。
祇應摩詰可方駕，老向海角嗟英沉。
何人左手作右字，題此古刹藏煙林。
不知眼力尚能爾，疊嶂巃嵸窮幽深。
使君家世舊湖海，戲假尺素資謳吟。
更登日觀望八極，中有山水無窮音。